**Geek Con: Velika Gorica po prvi put domaćin festivala znanstvene fantastike i videoigara**

Ovog vikenda, od 3. do 4. veljače, u Osnovnoj školi Eugena Kumičića te u šatoru u Parku dr. Franje Tuđmana, **Velika Gorica prvi put postaje domaćin događaja** koji će oduševiti posjetitelje svih uzrasta! U suradnji **GEEK Cluba** i **Turističke Zajednice grada Velike Gorice,** moći ćete posjetiti **festival znanstvene fantastike pod nazivom "GEEK Con".**

**Ulaz na festival je besplatan za djecu do 14 godina**, dok za odrasle iznosi 5 eura. Ovo je sjajna prilika za ljubitelje “Gospodara prstenova”, “Ratova zvijezda” ili Marvela da provedu vikend u uzbudljivom okruženju geek kulture i zabave. Sudionici mogu očekivati širok spektar sadržaja - od natjecanja za cosplay do panela/radionica o posljednjim novostima iz pop kulture, znanosti i VFX-a, no brojne su i druge atrakcije koje festival donosi!

**Što je COSPLAY i zašto ga morate vidjeti uživo?**

U sklopu festivala za ljubitelje znanstvene fantastike koji će obuhvatiti razni gejmnig sadržaj, velik naglasak stavlja se i na natjecanje u Cosplayju koje će zasigurno biti interesantno i za vaše najmlađe.

**Vaši omiljeni likovi iz video-igara posjetit će Veliku Goricu**

***Cosplay*** (*kontrakcija engleskih riječi costume play*) je hobi u kojem sudionici zvani cosplayeri nose kostime i modne dodatke kako bi utjelovili određeni lik, **no što to znači za Veliku Goricu**? To znači da će se i veliki i mali ljubitelji video-igara moći družiti i fotografirati sa svojim najdražim likovima iz video-igrica! Napravite dobru fotku i podružite se uživo s video-likovima za koje ste mislili da ćete vidjeti samo u igricama i filmovima kao što su “Ratovi zvijezda”, “Gospodar prstenova”, “LOL-a” i slično!

Natjecanje u Cosplayju koje ćete ovog vikenda imati priliku vidjeti u Velikoj Gorici **najveće je dosadašnje natjecanje u regiji,** stoga svakako preporučamo da dođete i pogledate ove “profesionalne maškare”.

**Nevjerojatno dobar gaming sadržaj nikada bliže vašim malim (i velikim) gamerima**

Neizostavan dio festivala kojem je Velika Gorica po prvi put domaćin je igranje video igara na brojnim **PlayStation 5** konzola te **VR** uređajima koji će vam dati priliku da “zaronite” u igricu i osjećate se kao da se oživjeli glavnog lika igrice - upravljajte svojim rukama, osjetite podražaje, koračajte u video-igrama i oživite igrača u sebi.

**Zaigrajte *Dungeons & Dragons* te poslušajte tematsku radionicu**

**Najpoznatija društvena igra na svijetu**, koja brojni milijunske obožavatelje diljem svijeta, moći će se igrati ovog vikenda na GEEK Conu, a zaigrati je mogu i vaši mališani, no i veliki posjetitelji festivala, već dobro upoznati s igrom. Na festivalu će sudjelovati dvije udruge koje će tijekom dana voditi D&D radionice u kojima će posjetitelji učiti o igri te kako je dobro igrati.

**Gostovanje učenika RTC Tehničke škole Sisak**

GEEK Con ugostit će učenike iz susjedne Sisačko-moslavačke županije jer nam u Veliku Goricu dolaze učenici Regionalnog centra kompetentnosti Tehničke škole Sisak. Učenici će na festival donijeti svoja računala na kojima će predstaviti **video-igre koje su sami kreirali**, a uz to predstavit će svoj smjer obrazovanja i udžbenike.

**Dolazi i Inkubator “Pismo” Novska - prvi hrvatski gaming inkubator**

Prvi gaming inkubator u Hrvatskoj, koji je fokusiran na sektore metalne industrije i industrije razvoja video igara, također će biti jedna od atrakcija na GEEK Conu ovog vikenda. Ispred Inkubatora u Velikoj Gorici, vođenjem radionice, gostovat će **Dominik Cvetkovski** koji se bavi razvojem igara već više od 15 godina. Dominik je bio glavni stručnjak za edukaciju u PISMO Inkubatoru za Unity, gdje je u žargonu nazvan **"prvim gamerom Novske".**

**Osim toga, Dominik** 2019. godine osniva game development tvrtku ANIQ, osnivač je Hrvatske udruge izrađivača videoigara, a također je i član upravnog odbora Croatian Game Developer Alliance. Organizirao je već četiri global game-jama te se bavio i raznim drugim natjecanjima poput "Razvoj softvera" i sličnih događaja, a dobitnik je i mnogih nagrada i pohvala u IT industriji!

*Još uvijek se premišljate? Nemojte, samo dođite!*

Svim posjetiteljima i zainteresiranima, organizatori iz GEEK Cluba također šalju korisnu informaciju o lokaciji i rasporedu održavanja. Sam festival GEEK Con bit će u OŠ Eugena Kumičića, a u šatoru ispred OŠ Eugena Kumičića bit će gaming zona GEEK Con-a. Sve detalje ovog nevjerojatnog festivala možete pronaći na sljedećem linku: <https://core-event.co/events/geek-con-2425/>.

